Brandstof dalk duurder in JulieArgieffoto Die Automobiel-Assosiasie (AA) het Dinsdag aangedui dat gebruikers hulself moet staal vir verhogings in brandstofpryse in Julie. Die internasionale oliepryse het glo regdeur Junie gestyg en selfs die versterkte rand kon dié styging nie teëwerk nie. Vooruitsigte toon dat die brandstofprys met sowat 23 sent per liter sal styg, terwyl diesel met 38 sent per liter en paraffien met 32 sent per liter kan styg. “Die rand het gedurende Junie aanvanklik sterk gevaar teenoor die Amerikaanse dollar, maar die daaglikse wisselkoers het sedert die middel van die maand aansienlik verswak van sowat R13,75 teenoor die dollar tot byna R14,30,” het die assosiasie in ŉ verklaring gesê. “Hierdie toename gaan veral aan die sakke vat van diegene wat daagliks paraffien vir lig en verhitting gebruik.” Die AA het bygevoeg dat indien die rand verder verswak terwyl die prys van olie bly styg, dit negatiewe gevolge vir die Suid-Afrikaanse ekonomie kan inhou. Die departement van minerale hulpbronne en energie sal na verwagting later vandeesweek die amptelike styging of daling van brandstofpryse in Julie aankondig. “Die AA reguleer of pas nie die brandstofpryse aan nie, en het ook geen insette in die berekening van dié pryse nie. Die AA maak slegs hierdie vooruitskatting om die publiek voor te berei vir die volgende maand se uitgawes.”